
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr. 24/2007 privind reglementarea unor măsuri financiar-fiscale în domeniul social şi al locuinţelor de serviciu, cu care comisia noastră a fost sesizată în fond cu adresa Biroului Permanent nr. PL.x 272 din 23 aprilie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei  Guvernului 
nr. 24/2007 privind reglementarea unor măsuri financiar-fiscale

 în domeniul social şi al locuinţelor de serviciu

Cu adresa nr.PL.x 272 din 23 aprilie 2007, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege  pentru aprobarea Ordonanţei Guvernului  nr. 24/2007 privind reglementarea unor măsuri financiar-fiscale în domeniul social şi al locuinţelor de serviciu.
La întocmirea raportului s-au avut în vedere avizele favorabile ale Consiliului Legislativ, Comisiei juridice de disciplină şi imunităţi, Comisiei pentru administraţie publică, amenajarea teritoriului şi echilibru ecologic şi Comisiei pentru muncă şi protecţie socială.
Prezentul act normativ are ca obiect reglementarea unor măsuri financiar-fiscale, respectiv stabilirea unui coeficient negociabil de 1,3% din valoarea sumelor virate pentru cheltuieli de transmitere şi achitare a drepturilor de asistenţă socială care se finanţează de la bugetul de stat sau din transferuri de la bugetul de stat către bugetele locale, prin bugetul Ministerului Muncii, Familiei şi Egalităţii de Şanse şi care se plătesc beneficiarilor prin Compania Naţională „Poşta Română” S.A.,modificarea limitei de cheltuieli de la 1200 lei lunar la 18600 lei anual pentru cei care beneficiază temporar de locuinţe de protocol sau de serviciu, precum şi finanţarea din luna aprilie a posturilor de inspector general de stat şi de inspectori generali adjuncţi din cadrul Inspecţiei Sociale.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, doamna Theodora Bertze – secretar de stat în cadrul Ministerului Muncii, Familiei şi Egalităţii de Şanse.
La lucrările comisiei au participat  23  deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din 12 aprilie 2007.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii proiectul de Lege  pentru aprobarea Ordonanţei Guvernului  nr. 24/2007 privind reglementarea unor măsuri financiar-fiscale în domeniul social şi al locuinţelor de serviciu, în şedinţa din data de 22 mai 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Expert parlamentar:

Ene Giorgiana

